Проектът на Наредба за условията и реда за сключване на договор за извършване на услуга от общ икономически интерес за превоз на пътници по вътрешни водни пътища или морски каботаж е изготвен на основание чл. 43, ал. 4 от Закона за обществения транспорт (ЗОТ). 
Проектът урежда условията и реда за сключване на договор за извършване на услуга от общ икономически интерес за превоз на пътници по вътрешни водни пътища или морски каботаж.
С приемането на наредбата се цели:
- създаване на ясна и предвидима нормативна рамка относно процедурата за възлагане и съдържанието на договора за извършване на услуга от общ икономически интерес за превоз на пътници по вътрешни водни пътища или морски каботаж;
- осигуряване на предвидимост и публичност на информацията относно възложените услуги, избраните превозвачи и качеството на изпълнение на превозите на пътници по вътрешни водни пътища или морски каботаж;
- осигуряване на ефективен контрол на изпълнението на превозите на пътници по вътрешни водни пътища или морски каботаж.
Проектът на наредба включва Раздел I. „Общи разпоредби” с чл. 1- 4; Раздел  II. „Възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж ” с чл. 5-10; Раздел III. „Договор за извършване на  услуги от общ икономически интерес за превоз на пътници по вътрешни водни пътища или морски каботаж” с чл. 11- 13, Раздел IV. „Контрол на изпълнението” с чл. 14-15,  допълнителна разпоредба и Приложение „Минимални стандарти за качество на превозната услуга“.
Разпоредбата на чл. 1 регламентира възлагането на задължение за извършване на услуга от общ икономически интерес за превоз на пътници по вътрешни водни пътища или морски каботаж при спазване на изискванията на Регламент  (ЕО)  № 1370/2007 на Европейския парламент и на Съвета от 23.10.2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315 от 03.12.2007 г.) (Регламент (ЕО)  № 1370/2007). Задължението се възлага с оглед постигане на определено равнище на транспортното обслужване и осигуряване на благоприятни транспортни условия и цени за превоз на пътници по вътрешни водни пътища или морски каботаж (чл. 2 - 3 от проекта).
Наредбата не се прилага по отношение на: 1) превозите, които се извършват от кораби за сезонен превоз на пътници, уреден в § 2, т. 50 от Допълнителните разпоредби на Закона за морските пространства, вътрешните водни пътища и пристанищата на Република България, във връзка с прилагане на чл. 4, т. 2 от ЗОТ; 2) превозите, които се извършват от кораби между граничните пунктове на българския и румънския участък на река Дунав по корабна линия по Споразумението между Министерството на транспорта на Република България и Министерството на транспорта на Румъния за превоз на моторни превозни средства и на пътници с кораби между граничните пунктове по българо-румънския участък на р. Дунав (обн., ДВ, бр. 28 от 2000 г.), представляващи превоз на пътници от търговски интерес по смисъла на чл.  52 от ЗОТ.
В чл. 5 от проекта на наредба е предвидена процедура за предварителна оценка на обхвата на задължението за извършване на услуга от общ икономически интерес за превоз на пътници по вътрешни водни пътища или морски каботаж. Съгласно т. 2.2.3 от Известие на Комисията относно тълкувателни насоки по отношение на Регламент (ЕО) № 1370/2007 относно обществените услуги за пътнически превоз с железопътен и автомобилен транспорт (2023/C 222/01) (Тълкувателни насоки на ЕК), преди да определи спецификации за задълженията за обществена услуга, компетентният орган следва да прецени дали е налице действителна нужда от планираните услуги за обществен транспорт. Този принцип се обуславя от съдебната практика на Съда на ЕС по дело Altmark Trans GmbH, като е постановено, че не може да съществува реална необходимост от обществена услуга, ако пазарното търсене вече се задоволява от оператори при обичайни пазарни условия. Изискванията на Тълкувателните насоки и на съдебната практика са отразени в чл. 5 от проекта. С чл. 5, ал. 1 се предлага преди провеждането на процедура за възлагане на задължение за извършване на услуги от общ икономически интерес за превоз на пътници по вътрешни водни пътища или морски каботаж министърът на транспорта и съобщенията да определи обхвата на задължението, като изготви предварителна оценка, която  включва: 1) оценка на потребителското търсене на пътнически услуги; 2) оценка на пазарното предлагане включително на услугите, които биха могли да бъдат предоставени от пазарните оператори, за да отговорят, дори и частично, на потребителското търсене, при липса на задължение за извършване на услуги от общ икономически интерес; оценката включва консултации с превозвачите относно техния интерес да предлагат съответните услуги чрез услуги от търговски интерес; 3) оценка на възможността за прилагане на мярка, която нарушава конкуренцията в по-малка степен от възлагането на договор за обществена услуга. С разпоредбата на чл. 5, ал. 2 се предлага да се регламентира задължение, съгласно което при определянето на обхвата на задължението трябва да се дава приоритет на подхода, който нарушава в най-малка степен функционирането на вътрешния пазар. С чл. 5, ал. 3 се предлага да се регламентира правило, съгласно което обхватът на задължението за извършване на услуга от общ икономически интерес трябва да е пропорционален на действителната нужда от обществена услуга. С чл. 5, ал. 4 се предлага предварителната оценка да се публикува на интернет страницата на Министерството на транспорта и съобщенията.
Разпоредбата на чл. 6 урежда изрично реквизитите по отношение на съдържанието на решението на Министерския съвет за провеждане на процедура за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж. В процедурата за възлагане на задължение за извършване на услуга от общ икономически интерес съгласно чл. 7 се включват: 1) подробно описание на възлаганите превози; 2)  механизмите за разпределение на разходите, свързани с извършване на услугата, в съответствие с чл. 4, параграф 1, буква „в“ от Регламент  (ЕО)  №  1370/2007; 3) механизмите за разпределяне на приходите от продажбата на билети в съответствие с чл.  4, параграф 2 от Регламент (ЕО) № 1370/2007; 4) ключови показатели за ефективност и качество на възлаганите услуги; 5) дали и какъв процент от услугите могат да се извършват от подизпълнител, при спазване на чл. 4, параграф 7 от Регламент (ЕО)  №  1370/2007; 6) система „бонус-малус“; 7) изключителни права, ако се предоставят такива.
С решението за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж по чл. 8 Министерският съвет упълномощава министъра на транспорта и съобщенията или оправомощено от него лице да сключи договор с определения превозвач. 
В чл. 9 е регламентиран редът за предприемане на спешни мерки при извънредни обстоятелства с цел гарантиране непрекъсваемостта на обществената услуга, като е осигурена публичност на предприетите действия и право на съдебен контрол по реда на административното производство. В чл. 9, ал. 1 е регламентиран начинът на публикуване и оповестяване на спешната мярка. В чл. 9, ал. 2 и 3 са регламентирани лицата, които могат да обжалват спешните мерки. По този начин се осигурява прилагането на чл. 5, параграф 7 от Регламент (ЕО) № 1370/2007.
В чл. 10 е предвиден ред за обжалване на решенията по чл.  5, параграфи 2 - 4 от Регламент (ЕО) № 1370/2007 – по отношение на тяхната законосъобразност. Тези разпоредби уреждат задълженията, която има всяка държава членка, а именно: да гарантират, че решенията на компетентния орган, взети в съответствие с чл. 5, параграфи 2-4, могат да бъдат ефективно и бързо преразглеждани по искане на всяко лице, което има или е имало интерес от получаването на конкретна поръчка и което е претърпяло вреди или рискува да претърпи вреди от твърдяно нарушение. 
Разпоредбата на чл. 11 предвижда ежегодна актуализация на сключения за срок до 5 години договор за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж.
Разпоредбата чл. 12, ал. 1 урежда съдържанието на договора за възлагане, в това число видове услуги и реда за тяхното отчитане, обем на превозите, цени и свързаните с тях механизми за компенсация, минимални стандарти за качество, показатели за ефективност, система „бонус-малус“, контрол и др. С уреждането на съдържанието на договора се създава ясна и предвидима рамка, гарантираща законосъобразното възлагане и изпълнение на обществените превозни услуги, ефективното разходване на публичните средства и защитата на обществения интерес. Правото на компенсация съгласно чл. 13 възниква от датата на сключване на договора или от друг срок, определен в договора.
Разпоредбата на чл. 14 регламентира задължение за извършване на контрол на изпълнението на договорите от възложителите или упълномощени от тях лица. Основната цел на контрола е да установи дали изпълнението на възложеното задължение съответства на договора и законовите изисквания и да предотврати, разкрие и санкционира нарушения, свързани със законосъобразното и ефективно разходване на публични средства.
 Съгласно чл. 15, ал. 1 контролът се извършва чрез проверка и анализ на отчетите на превозвача, планирани проверки на място и извънредни проверки. В чл. 15, ал. 2 - 3 е уреден обхвата на проверките и са регламентирани правата на възложителите и на упълномощените от тях лица за целите на контрола, в това число право на свободен достъп до превозните средства, право да изискват и да проверяват всички съотносими документи, да изискват и получават писмени обяснения, да дават указания за отстраняване на пропуски и нарушения. Съгласно чл. 15, ал. 4 - 5 за извършените проверки се съставят протоколи с констатации, изводи и заключения от проверките, като към тях се прилагат и документите, въз основа на които са направени констатациите, изводите и заключенията.
В допълнителната разпоредба на проекта са посочени легални дефиниции на понятията „вътрешни водни пътища“, „морски каботаж“ и „компенсация“ в съответствие с утвърденото им значение по смисъла на Закона за морските пространства, вътрешните водни пътища и пристанищата на Република България, Регламент  (ЕО) № 1370/2007 и Регламент (ЕИО) №  3577/92 на Съвета от 7.12.1992 г. относно прилагането на принципа за свободно предоставяне на услуги в областта на морския превоз в рамките на държавите-членки (морски каботаж) (OB, L 364 от 12.12.1992  г.).
В Приложение „Показателите за ефективност“ към чл.  12, т. 10  са уредени минималните стандарти за качество на превозната услуга.
Предлаганият проект няма да окаже въздействие върху държавния бюджет. Не са необходими финансови и други средства за прилагането на новата уредба.
С проекта на наредба се осигурява прилагането на изискванията на Регламент  (ЕО) № 1370/2007, поради което проектът се съгласува в Работна група №  9 „Транспортна политика“ към Съвета по европейските въпроси. С проекта не се въвеждат изисквания на директиви на Европейския съюз, поради което не е изготвена таблица за съответствие с правото на Европейския съюз.
[bookmark: _GoBack]На основание чл. 26, ал. 2-4 от Закона за нормативните актове проектът на наредба, заедно с доклада към него, се публикува за обществено обсъждане на страницата на Министерството на транспорта и съобщенията и на Портала за обществени консултации на Министерски съвет. Постъпилите в хода на публичните консултации бележки и предложения ще бъдат отразени в справка.

